Vrou vertel oor sussie se selfdoodLeandri Herbst [Foto: Verskaf] Só vertel ŉ hartgebroke Lucinda van Schalkwyk (21) oor haar suster, Leandri Herbst (15), wat Donderdag haar eie lewe geneem het. Leandri, ŉ gr. 9-leerder aan Hoërskool Riebeeckrand in Randfontein, Gauteng, se selfdood het skokgolwe deur die skoolgemeenskap gestuur. Sy is boonop die derde leerder in die skool wat die afgelope twee weke haar eie lewe geneem het. Daar is Maandag ŉ gedenkdiens vir die ander twee leerders, onderskeidelik gr. 8 en gr. 11, gehou. Leandri se dood en die feit dat sy geboelie was, is wyd op sosiale media gedeel. Volgens Van Schalkwyk het Leandri van ŉ jong ouderdom af onder boelies deurgeloop, wat haar selfbeeld oor die jare afgebreek het. Sy meen dit het bygedra tot haar suster se selfdood. “Ek is self op skool geboelie en mens kan dit net tot op ŉ punt verduur.” ŉ Donker aand Van Schalkwyk sê Leandri was die afgelope twee weke meer teruggetrokke as gewoonlik en het baie gehuil. “Ek het egter nie gedink dat sy beplan om iets aan haarself te doen nie. Sy het ook nie regtig met ons oor haar gevoelens gepraat nie, hoewel ek vir haar gereeld gesê het om met my te praat as daar fout is.” Leandri het Donderdagaand vir haar ouers gesê dat sy die aand by Van Schalkwyk en haar man, Jean-Pierre, gaan kuier. “Ons het vroegaand by my ma-hulle gekuier. Aan die einde van die aand het Leandri in die kar gewag terwyl ons my ouers groet. Sy het nie ons ouers gegroet nie. “Toe ons in die kar wou klim, het Leandri uitgeklim en vir ons gesê dat sy eerder vanaand saam met my boetie na sy kind se prysuitdeling toe wil gaan. Ons het by haar besluit berus en gery. Sy het toe nie teruggeloop huis toe nie, maar in die donker verdwyn.” Leandri se ouers – wat aan die agterkant van die huis gekuier het – het nie gesien Leandri klim uit die kar nie. “My ouma het my die volgende oggend gebel en vertel my broer het op Leandri se liggaam in die erf afgekom.” Leandri se vriendin het die dag ná haar dood vertel dat Leandri omstreeks 19:00 vir haar gesê het dat sy vroeg gaan slaap. “Dit was vir haar vreemd, want Leandri het nooit voor 20:00 saans gaan slaap nie.” Volgens Van Schalkwyk het Leandri nie ŉ selfdoodbrief gelos nie, maar sy het op ŉ brief in haar dagboek afgekom wat sy vir haar medeleerder – net ná sy selfdood – geskryf het. “Ek voel jammer dat jy dit gedoen het en niemand sal ooit die rede weet nie,” het sy geskryf. Leandri het haar selfoon se wagwoord twee weke voor haar dood vir Van Schalkwyk gegee. “Ek het ná haar dood op die foon gegaan om te kyk of ek enige brief of ander bewyse kan kry.” Daar het sy ŉ boodskap gesien wat Leandri die aand van haar dood aan ŉ medeleerder gestuur het. Die boodskap was uitgevee, maar ŉ vriendin vir wie Leandri die boodskap vooraf gestuur het, het die boodskap toe vir Van Schalkwyk aangestuur. “In die boodskap sê sy onder meer vir die outjie dat sy die afgelope paar weke deur hel gegaan het. Hoewel sy nie daaroor gepraat het nie, het sy in haar binneste geskree dat sy nie meer kan aangaan nie. Sy het ook in die boodskap gesê dat sy nie langer ‘ŉ probleem’ gaan wees nie, want beter dae is op pad.” Van Schalkwyk sê sy wens sy het van Leandri se innerlike struwelinge geweet. “Ek kon haar dalk keer om haar eie lewe te neem. “Ek glo sy het aan depressie gely, maar sy het dit nooit gewys nie. Sy was maar nog altyd ŉ alleenmens.” Van Schalkwyk sal Leandri onthou as ŉ persoon wat baie gelag het en almal om haar laat lag het. “Haar geaardheid het ŉ mens anders laat voel. Ek sal haar nooit vergeet nie.” Die drie leerders aan Hoërskool Riebeeckrand wat die afgelope maand oorlede is [Foto: Hoërskool Riebeeckrand, Facebook] “Ons innige meegevoel gaan uit aan haar familie, geliefdes en vriende. Mag God julle in hierdie hartseer tyd vashou en vertroos. Julle is in ons gebede ingesluit. Die skool wil ook graag die nodige ondersteuning aan haar ouers en familie bied. Leandri sal beslis deur haar onderwysers en medeleerders gemis word,” het die skool geskryf. ŉ Gedenkdiens vir Leandri sal Vrydag om 12:00 in die AGS-kerk in Randgate, Randfontein, geskied.